IZVEDBENA UREDBA KOMISIJE (EU) 2020/2203

z dne 22. decembra 2020

o spremembi Priloge I k Izvedbeni uredbi (EU) 2018/659 glede vnosov za Združeno kraljestvo in kronska odvisna ozemlja na seznam tretjih držav in delov ozemlja tretjih držav, iz katerih je dovoljen vstop pošiljk enoprstih kopitarjev ter semena, jajčnih celic in zarodkov enoprstih kopitarjev v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), ter zlasti člena 2(i), člena 12(1), (4) in (5), člena 13(2) ter členov 15, 16, 17 in 19 Direktive,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (3), in zlasti člena 52 Uredbe,

ob upoštevanju naslednjega:

(1) Izvedbena uredba Komisije (EU) 2018/659 (4) določa pogoje za vstop pošiljk živih enoprstih kopitarjev ter semena, jajčnih celic in zarodkov enoprstih kopitarjev v Unijo. Konkretno, Priloga I k navedeni izvedbeni uredbi določa seznam tretjih držav in delov ozemlja tretjih držav, iz katerih je dovoljen vstop pošiljk enoprstih kopitarjev ter semena, jajčnih celic in zarodkov enoprstih kopitarjev v Unijo.

(2) Združeno kraljestvo je zagotovilo potrebna jamstva, zahtevana v Izvedbeni uredbi (EU) 2018/659, da bi se Združeno kraljestvo in kronsko odvisna ozemlja Guernsey, Otok Man in Jersey uvrstila na seznam v Prilogi I k navedeni izvedbeni uredbi po koncu prehodnega obdobja iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), brez poseganja v uporabo prava Unije za Združeno kraljestvo in v njem v zvezi s Severno Irsko v skladu s členom 5(4) Protokola o Irski/Severni Irski k sporazumu o izstopu v povezavi s Prilogo 2 k navedenemu protokolu. Ob upoštevanju jamstev, ki jih je zagotovilo Združeno kraljestvo, bi bilo treba navedeno tretjo državo in kronska odvisna ozemlja vključiti v Prilogo I k Izvedbeni uredbi (EU) 2018/659.

(3) Kar zadeva zdravstveni status enoprstih kopitarjev v Združenem kraljestvu in na kronskih odvisnih ozemljih, bi morala navedena tretja država in kronsko odvisna ozemlja spadati v sanitarno skupino A, dovoliti pa bi bilo treba vse vrste vstopov in vstop vseh kategorij enoprstih kopitarjev.

(4) Prilogo I k Izvedbeni uredbi (EU) 2018/659 bi bilo treba zato ustrezno spremeniti.

(5) Ker se prehodno obdobje iz sporazuma o izstopu konča 31. decembra 2020, bi se ta uredba morala uporabljati od 1. januarja 2021.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga I k Izvedbeni uredbi (EU) 2018/659 se spremeni v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 1. januarja 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 22. decembra 2020 Za Komisijo Predsednica Ursula VON DER LEYEN

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) UL L 95, 7.4.2017, str. 1.

(4) Izvedbena uredba Komisije (EU) 2018/659 z dne 12. aprila 2018 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 110, 30.4.2018, str. 1).